**Jesse Kiiskinen** (s. 23. elokuuta 2005 Hollola) on suomalainen jääkiekkoilija, joka edustaa SM-liigajoukkue Pelicansia. Hän on pelipaikaltaan vasen laitahyökkääjä. Kiiskinen laukoo oikealta. Hän pelaa pääasiassa seuran U20-joukkueessa.

Ura
---

### Seuraura

Kiiskinen on Pelicansin kasvatti. Kauden 2021–2022 hän pelasi 16-vuotiaana pääsääntöisesti seuran U20-joukkueessa. Kiiskinen oli 13 osumallaan joukkueen kolmanneksi paras maalintekijä. Kesällä 2022 hän nousi Pelicansin SM-liigarinkiin. Kiiskinen aloitti kauden 2022–2023 seuran U20-joukkueessa, jonka paras pistemies hän oli tehoilla 20+23=43. Kiiskinen valittiin U20 SM-sarjan marraskuun kuukauden nuoreksi pelaajaksi. Hänet valittiin sarjan toiseen tähdistökentälliseen. Kiiskinen teki liigadebyyttinsä vain 17-vuotiaana runkosarjan yhdeksännellä kierroksella 5. lokakuuta 2022 vieraissa KooKoota vastaan. Hänet merkittiin Pelicansin kolmosketjun oikeaan laitaan Elias Vilénin ja Lars Bryggmanin viereen. Kiiskinen sai ottelussa jääaikaa 12.02 minuuttia. Hän pelasi SM-liigassa kauden aikana seitsemän runkosarjaottelua tehden yhden syöttöpisteen ja yhden playoff-ottelun ilman tehopisteitä. Kiiskinen voitti kauden päätteeksi SM-hopeaa. Hän pelasi kauden aikana myös yhden ottelun lainalla Mestis-joukkue Heinolan Peliitoissa helmikuussa 2023. Kesäkuussa 2023 Kiiskinen teki Pelicansin kanssa vuoden mittaisen jatkosopimuksen.

Nashville Predators varasi Kiiskisen kolmannella kierroksella 68. pelaajana NHL:n varaustilaisuudessa 2023. Samana kesänä myös WHL-joukkue Seattle Thunderbirds varasi hänet 59. pelaajana CHL:n varaustilaisuudessa. Kiiskinen teki Pelicansissa pääsarjauransa avausmaalin Mestarien liigassa 11. lokakuuta 2023 vieraissa italialaista HC Bolzanoa vastaan. Ensimmäisen SM-liigamaalinsa hän teki 28. marraskuuta 2023 vieraissa SaiPaa vastaan. Kiiskisen osuma jäi Pelicansin 2–3-voittoon päättyneen ottelun voittomaaliksi. Veikko Mäkiä valitsi hänet ottelun Alumnien tähtien kolmostähdeksi.

### Maajoukkueura

Kiiskinen pelasi alle 18-vuotiaiden MM-kilpailuissa vuonna 2023. Valmentajat valitsivat hänet Suomen turnauksen yhdeksi kolmesta parhaasta pelaajasta. Kiiskinen valittiin myös Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hänet valittiin myös Suomen MM-leiriryhmään vuoden 2022 turnaukseen, mutta Kiiskinen kuitenkin putosi lopullisesta kisajoukkueesta. Hän putosi myös viimeisten joukossa alle 20-vuotiaiden MM-leiriryhmästä vuoden 2024 turnaukseen.

Kiiskinen pelasi myös alle 18-vuotiaiden Hlinka Gretzky Cupissa vuonna 2022, jolloin hän voitti pronssia. Yhteensä Kiiskinen on pelannut 13 nuorten ja 34 poikien maaottelua.

Pelityyli
---------

*EP Rinksiden* suomenkielisten sivujen päätoimittaja Lassi Alasen mukaan Kiiskisen vahvuudet painottuvat vahvasti hyökkäysalueelle. Alasen mukaan hän profiloituu erityisesti maalintekijäksi, joka laukoo laadukkaasti ranteella sekä suoraan syötöstä, ja jolla on myös hyvä vainu maalinedustilanteissa. Alasen mukaan Kiiskinen teki kaudella 2021–2022 myös useita maaleja ohjaamalla ja väläytteli laadukasta silmä-käsi-koordinaatiotaan. Alasen mukaan hänellä on kehitettävää erityisesti luistelussa, johon liittyvät puutteet näkyvät erityisesti vaihtojen ja otteluiden loppupuolilla, mutta Alasen mukaan Kiiskiseltä löytyy kuitenkin jo kohtalaisesti luontaista räjähtävyyttä, mikä povaa hyvää tulevaisuuden suhteen. Alasen mukaan Kiiskisellä on kehitettävää myös puolustussuunnan sijoittumisessa, mutta karvauspelaamisessa ja pelin ennakoinnissa hän on ollut jo monin paikoin hyvä.

Muuta
-----

Kiiskisen isä Ville pelasi omalla urallaan hyökkääjänä kahdeksan SM-liigaottelua Saimaan Pallossa kaudella 2000–2001. Hän loi pääsarjauraa myös Britanniassa. Suurimman osan urastaan Ville Kiiskinen pelasi kuitenkin alemmissa sarjoissa ja hän kuului mm. Pelicansin SM-liigaan nousseeseen joukkueeseen keväällä 1999.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2020–2021 | Pelicans | U20-SM | 2 | 0 | 0 | 0 | 0 | – | – | – | – | – |
| 2021–2022 | Pelicans | U20-SM | 38 | 13 | 12 | 25 | 0 | 3 | 0 | 2 | 2 | 2 |
| 2022–2023 | Pelicans | U20-SM | 31 | 20 | 23 | 43 | 8 | 4 | 1 | 1 | 2 | 0 | Kakkostähdistö |  |  |  |  |  | U18 | 5 | 3 | 2 | 5 | 2 |
|  | Pelicans | SM-liiga | 7 | 0 | 1 | 1 | 2 | 1 | 0 | 0 | 0 | 2 |
|  | Peliitat | Mestis | 1 | 0 | 0 | 0 | 0 | – | – | – | – | – |
| 1 kausi | yhteensä | SM-liiga | 7 | 0 | 1 | 1 | 2 | 1 | 0 | 0 | 0 | 2 |
| 1 kausi | yhteensä | Mestis | 1 | 0 | 0 | 0 | 0 | – | – | – | – | – |

Lähteet
-------

* Jesse Kiiskinen The Internet Hockey Databasessa (englanniksi)
* Jesse Kiiskinen Eurohockey-sivustolla (englanniksi)
* Jesse Kiiskinen *Elite Prospects*. Everysport Media Group AB.  (englanniksi)

### Viitteet

1. 1 2 3  Tilastot - Jesse Kiiskinen *liiga.fi*. Jääkiekon SM-liiga Oy. Viitattu 6.10.2022.
2. 1 2 3 4 5  Jesse Kiiskinen *Elite Prospects*. Everysport Media Group AB.  (englanniksi)
3. ↑  Elite Prospects - Pelicans U20 *eliteprospects.com*. Everysport Media Group AB. Viitattu 6.10.2022. (englanniksi)
4. ↑  Pelicansin harjoitusringissä marinoituu tällä hetkellä lahtelaisen kiekon superlupaus - Tavoitteena murtautua Liigaan ensi kaudella *pelicans.fi*.  21.6.2022. Lahden Pelicans Oy. Viitattu 6.10.2022.
5. ↑  Elite Prospects - Pelicans U20 *eliteprospects.com*. Everysport Media Group AB. Viitattu 3.5.2023. (englanniksi)
6. ↑  Mennander, Pasi: Pelicansin Jesse Kiiskinen nimettiin U20 SM-sarjan marraskuun parhaaksi nuoreksi pelaajaksi *leijonat.fi*.  1.12.2022. Suomen Jääkiekkoliitto ry – Finlands Ishockeyförbund rf. Viitattu 6.12.2022.
7. ↑  Mennander, Pasi: U20 SM-sarjan kauden 2022–23 palkitut pelaajat ja tähtikentät *leijonat.fi*.  7.3.2023. Suomen Jääkiekkoliitto ry – Finlands Ishockeyförbund rf. Viitattu 3.5.2023.
8. ↑  KooKoo - Pelicans, 5.10.2022 *liiga.fi*.  5.10.2022. Jääkiekon SM-liiga Oy. Viitattu 6.10.2022.
9. ↑  KooKoo - Pelicans, 5.10.2022 *liiga.fi*.  5.10.2022. Jääkiekon SM-liiga Oy. Viitattu 6.10.2022.
10. ↑  Seppänen, Antti: Pelicansille hopeaa toisen kerran – tässä hopeamitalijoukkue *liiga.fi*.  27.4.2023. Jääkiekon SM-liiga Oy. Viitattu 3.5.2023.
11. ↑  Tällä kokoonpanolla helmikuun ekaan! Saadaan Pelicansin U20 joukkueesta hyökkääjät Jesse Kiiskinen ja Rasmus Kumpulainen peleille, tervetuloo tyypit messiin *liiga.fi*.  1.2.2023. Heinolan Peliitat Oy. Viitattu 3.5.2023.
12. ↑  Lubos Horky vahvistaa Pelicans-hyökkäystä yksivuotisella sopimuksella *pelicans.fi*.  23.6.2023. Lahden Pelicans Oy. Viitattu 4.7.2023.
13. ↑  Matches *championshockeyleague.com*.  11.10.2023. Lahden Pelicans Oy. Viitattu 12.10.2023. (englanniksi)
14. ↑  Saipa - Pelicans, 28.11.2023 *liiga.fi*.  28.11.2023. Jääkiekon SM-liiga Oy. Viitattu 28.11.2023.
15. ↑  BEST PLAYER OF THE GAME SELECTED BY THE TEAM (pdf) *iihf.com*.  29.4.2023. IIHF. Viitattu 3.5.2023. (englanniksi)
16. ↑  Mennander, Pasi: Pikkuleijonien MM-leiritys alkaa – Tällä ryhmällä maanantaina Vierumäelle *leijonat.fi*.  4.4.2022. Suomen Jääkiekkoliitto ry – Finlands Ishockeyförbund rf. Viitattu 8.4.2022.
17. ↑  Seppä, Lassi: Väisänen ja Kiiskinen putosivat Nuorista Leijonista − tässä on valmis MM-joukkue *Jatkoaika.com*.  22.12.2023. Jatkoaika r.y. Viitattu 26.12.2023.
18. ↑  Jesse Kiiskinen Eurohockey-sivustolla (englanniksi)
19. ↑  Alanen, Lassi: Suomalaispelaajien ensimmäinen ranking vuoden 2023 varaustilaisuuteen: kaksi HIFK-hyökkääjää kärjessä, puolustajien osalta tiedossa niukahko vuosi *fi.eprinkside.com*.  12.7.2022. Everysport Media Group AB. Viitattu 6.10.2022.
20. ↑  Ville Kiiskinen *Elite Prospects*. Everysport Media Group AB.  (englanniksi)

Pelicans – SM-liiga
2 Bryggman (**A**) |
3 Utunen (**A**) |
4 Johannesen |
7 Blood |
8 Junkkari |
9 Bareš |
10 Puutio |
16 Horký |
18 Roine (**C**) |
19 Lasch |
20 Hirvonen |
23 Kiiskinen |
30 Kokko |
35 Gustafsson |
37 Persson |
41 Nikkilä |
44 Käyhkö |
47 Jordán (**A**) |
50 Salminen |
55 Riihinen |
62 Enlund |
67 Haatanen |
70 Patrikainen |
71 Tukiainen |
72 Carlsson |
74 Lindfors |
76 Schnarr |
82 Král |
89 Tyrväinen |
91 Vilén |
92 Virtanen |
95 Aaltonen |
97 Jämsen  

Valmentajat Niemelä – Yli-Junnila – Silander – Pasuri – Nakari – Kärki